**PERKÁTA NAGYKÖZSÉG ÖNKORMÁNYZATA KÉPVISELŐ-TESTÜLETE 2022. augusztus 1-jén (csütörtök) 17:43 órai kezdettel megtartott rendkívüli képviselő-testületi üléséről készült**

**JEGYZŐKÖNYV**

**Perkáta, 2022. augusztus 1.**

**Határozatok: 165-176/2022. (VIII. 1.)**

**Perkáta Nagyközség Önkormányzata Képviselő-testülete**

**JEGYZŐKÖNYV**

**Készült: A 2022. augusztus 1-jén 17:43 órai kezdettel megtartott rendkívüli képviselő-testületi ülésről**

**Ülés helye: Polgármesteri Hivatal ülésterme**

**Jelen vannak:**

**Oláh István polgármester, Bölcskei-Csősz Nikolett, Kis József, Mosonyi-Bógó Nikolett, Sarok Mihály, Szőke Imre Andor, Áldott Richárd István képviselő-testületi tagok**

**Dr. Lakos László jegyző**

**Oláh István polgármester**

Tisztelettel köszöntöm Perkáta Nagyközség Önkormányzata rendkívüli Képviselő-testületi ülésén megjelenteket. Megállapítom, hogy az ülés határozatképes, hat fő testületi tag jelen van. Áldott Richárd István képviselő úr jelezte késését. Jegyzőkönyv-hitelesítőknek javaslom Sarok Mihályt és Bölcskei-Csősz Nikolettet. Először Mihályról szavazunk, aki elfogadja jegyzőkönyv hitelesítőnek, kérem, kézfelemelésével jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**165/2022. (VIII. 1.) határozata**

**A jegyzőkönyv hitelesítők személyéről**

Perkáta Nagyközség Önkormányzata Képviselő-testülete úgy határozott, hogy a 2022. augusztus 1-i képviselő-testületi ülés jegyzőkönyv hitelesítőjének Sarok Mihályt választja meg.

**Felelős:** Oláh István polgármester

**Határidő:** 2022. augusztus 1.

**Oláh István polgármester**

Aki elfogadja Nikolettet jegyzőkönyv-hitelesítőnek, kérem, kézfelemelésével jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**166/2022. (VIII. 1.) határozata**

**A jegyzőkönyv hitelesítők személyéről**

Perkáta Nagyközség Önkormányzata Képviselő-testülete úgy határozott, hogy a 2022. augusztus 1-i képviselő-testületi ülés jegyzőkönyv-hitelesítőjének Bölcskei-Csősz Nikolettet választja meg.

**Felelős**: Oláh István polgármester

**Határidő**: 2022. augusztus 1.

**Oláh István polgármester**

A kiküldött meghívó hét napirendi pontot tartalmaz. Kérdezem a Képviselőket, hogy napirend módosítására, vagy új napirendi pont felvételére van-e javaslatuk? Ha nem, akkor javaslom, hogy szavazzunk, aki a napirendirendet hat napirendi ponttal elfogadja, kérem, kézfelemelésével jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**167/2022. (VIII. 1.) határozata**

**A 2022. augusztus 1-i ülés napirendjének elfogadásáról**

Perkáta Nagyközség Önkormányzata Képviselő-testülete a 2022. augusztus 1-i Képviselő-testületi ülés napirendjét az alábbiak szerint fogadja el:

NAPIREND

1. Szavazatszámláló bizottsági tagok megválasztása az alpolgármester választásához
2. Alpolgármester megválasztása, eskütétele a képviselő-testületi tagok előtt
3. Alpolgármester tiszteletdíjának és költségtérítésének megállapítása
4. Eurest Étteremüzemeltető Kft. díjemelési javaslatának megtárgyalása a Perkátai Általános Művelődési Központ Bölcsőde gyermekétkeztetésére vonatkozóan a 2022/2023. nevelési évben
5. ,,TOP\_PLUSZ-2.1.1-21-FE1-Önkormányzati épületek energetikai korszerűsítése, Középületek épületenergetikai korszerűsítése Perkátán” projekthez szükséges éghajlatváltozási reziliencia vizsgálatra beérkezett árajánlatainak kiválasztása
6. Szervezési és Működési Szabályzatról szóló 1/2020. (I.23.) Önkormányzati rendelet módosításának megtárgyalása
7. Egyebek

**Felelős**: Oláh István polgármester

**Határidő**: 2022. augusztus 1.

I. NAPIRENDI PONT

**Oláh István polgármester**

Első napirendi pont a szavazatszámláló bizottsági tagok megválasztása az alpolgármester választásához. Elsőnek a szavazatszámláló bizottság elnökét válaszuk meg. A szavazatszámláló bizottság elnökének Kis Józsefet javaslom. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**168/2022. (VIII. 1.) határozata**

**A szavazatszámláló bizottság elnökének megválasztásáról**

Perkáta Nagyközség Önkormányzata Képviselő-testülete úgy határozott, hogy ,,Perkáta Nagyközség Önkormányzata Képviselő-testületének Szervezeti- és Működési Szabályzatáról” szóló 1/2020. (I.23.) önkormányzati rendelet 25. § (6) bekezdése alapján az alpolgármesternek megválasztásának lebonyolításához szükséges szavazatszámláló bizottság elnökének Kis Józsefet választja meg.

**Felelős**: Oláh István polgármester

**Határidő**: 2022. augusztus 1.

**Oláh István polgármester**

Szavazatszámláló Bizottság egyik tagjának javaslom Bölcskei-Csősz Nikolettet. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**169/2022. (VIII. 1.) határozata**

**A szavazatszámláló bizottság tagjának megválasztásáról**

Perkáta Nagyközség Önkormányzata Képviselő-testülete úgy határozott, hogy ,,Perkáta Nagyközség Önkormányzata Képviselő-testületének Szervezeti- és Működési Szabályzatáról” szóló 1/2020. (I.23.) önkormányzati rendelet 25. § (6) bekezdése alapján az alpolgármesternek megválasztásának lebonyolításához szükséges szavazatszámláló bizottság tagjának Bölcskei-Csősz Nikolettet választja meg.

**Felelős**: Oláh István polgármester

**Határidő**: 2022. augusztus 1.

**Oláh István polgármester**

Szavazatszámláló Bizottság másik tagjának javaslom Szőke Imre Andort. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**170/2022. (VIII. 1.) határozata**

**A szavazatszámláló bizottság tagjának megválasztásáról**

Perkáta Nagyközség Önkormányzata Képviselő-testülete úgy határozott, hogy ,,Perkáta Nagyközség Önkormányzata Képviselő-testületének Szervezeti- és Működési Szabályzatáról” szóló 1/2020. (I.23.) önkormányzati rendelet 25. § (6) bekezdése alapján az alpolgármesternek megválasztásának lebonyolításához szükséges szavazatszámláló bizottság tagjának Szőke Imre Andort választja meg.

**Felelős**: Oláh István polgármester

**Határidő**: 2022. augusztus 1.

II. NAPIRENDI PONT

**Oláh István polgármester**

Második napirendi pontunk az alpolgármester megválasztása, eskütétele a Képviselő-testületi tagok előtt. ,,Magyarország helyi önkormányzatairól” szóló 2011. évi CLXXXIX. törvény 74. § (1) bekezdése értelmében a Képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére alpolgármestert választhat. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg. Alpolgármesternek Mosonyi-Bógó Nikolettet javaslom. Elsősorban megkérdezném Nikit, hogy vállalja-e ezt a feladatot?

**Mosonyi-Bógó Nikolett képviselő**

Vállalom.

**Oláh István polgármester**

Köszönöm. Aki Mosonyi-Bógó Nikolett alpolgármesterré választásával egyetért, az a titkos szavazás során igen szavazattal támogassa. A Szavazatszámláló Bizottság feladata az alpolgármester megválasztásához szükséges titkos szavazás lebonyolítása. Ez a mellettünk lévő teremben fog megtörténni. A szavazás után Kis Józsefet, a Szavazatszámláló Bizottság Elnökét fogom kérni a választás kapcsán az eredmények ismertetésére. Ha eredményes a választás, akkor az alpolgármester esküt tesz a Képviselő-testületi tagok előtt. A titkos szavazás idejére öt perc szünetet rendelek el.

A Képviselő-testület a titkos szavazás lebonyolítására 17:46 perckor öt perc szünetet tart.

Titkos szavazás lebonyolítása.

A Képviselő-testület 17:51 perckor folytatja az ülést.

Áldott Richárd István Képviselő-testületi tag megérkezett.

**Kis József képviselő**

Az alpolgármester választás eredményéről szeretnélek tájékoztatni titeket. Mosonyi-Bógó Nikolett képviselőre 6 igen szavazat, 0 nem szavazat és 0 érvénytelen szavazat érkezett.

**Oláh István polgármester**

Kimondom a határozatot.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**171/2022. (VIII. 1.) határozata**

**Az alpolgármester megválasztásáról**

Perkáta Nagyközség Önkormányzata Képviselő-testülete úgy határozott, hogy Mosonyi-Bógó Nikolett önkormányzati képviselőt alpolgármesternek választja.

**Felelős**: Oláh István polgármester

**Határidő**: 2022. augusztus 1.

Alpolgármester eskütétele a Képviselő-testületi tagok előtt.

III. NAPIRENDI PONT

**Oláh István polgármester**

Harmadik napirendi pont az alpolgármester tiszteletdíjának és költégtérítésének megállapítása.

**Mosonyi-Bógó Nikolett képviselő**

Bejelentem a személyes érintettségem a szavazás kapcsán.

**Oláh István polgármester**

Köszönöm. Javaslom a Képviselő-testületnek, hogy Mosonyi-Bógó Nikolett alpolgármestert zárja ki személyét érintő szavazásból. Aki ezzel egyetért, kérem, kézfelemeléssel jelezze.

**A jelen lévő 7 képviselő-testületi tag 7 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**172/2022. (VIII. 1.) határozata**

**Döntéshozatalból történő kizárásból**

Perkáta Nagyközség Önkormányzata Képviselő-testülete Mosonyi-Bógó Nikolett alpolgármester személyes érintettségére vonatkozó bejelentését tudomásul vette. A Képviselő-testület úgy határozott, hogy Mosonyi-Bógó Nikolett alpolgármestert kizárja az illetményét és költségtérítését érintő szavazásból.

**Felelős**: Oláh István polgármester

**Határidő**: 2022. augusztus 1.

**Oláh István polgármester**

Javaslom a Képviselő-testületnek, hogy Mosonyi-Bógó Nikolett alpolgármester tiszteletdíját bruttó 438 700 Ft-ban állapítsa meg. Aki ezzel egyetért, kérem, kézfelemeléssel jelezze.

**A jelen lévő 7 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**173/2022. (VIII. 1.) határozata**

**Az alpolgármester tiszteletdíjának megállapításáról**

Perkáta Nagyközség Önkormányzata Képviselő-testülete ,,Magyarország helyi önkormányzatairól” szóló 2011. évi CLXXXIX. törvény 71. § (4) bekezdés d) pontja, (5) bekezdése, 80. § (2) bekezdése alapján Mosonyi-Bógó Nikolett alpolgármester tiszteletdíját bruttó 438 700 Ft/hó összegben állapítja meg.

**Felelős**: Dr. Lakos László jegyző

**Határidő**: 2022. augusztus 1.

**Oláh István polgármester**

Javaslom a Képviselő-testületnek, hogy Mosonyi-Bógó Nikolett alpolgármester költségtérítését bruttó 65 805 Ft-ban állapítsa meg. Aki ezzel egyetért, kérem, kézfelemeléssel jelezze.

**A jelen lévő 7 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**174/2022. (VIII. 1.) határozata**

**Az alpolgármester költségtérítésének megállapításáról**

Perkáta Nagyközség Önkormányzata Képviselő-testülete ,,Magyarország helyi önkormányzatairól” szóló 2011. évi CLXXXIX. törvény 80. § (3) bekezdése alapján Mosonyi-Bógó Nikolett alpolgármester költségtérítését bruttó 65 805 Ft/hó összegben állapítja meg.

**Felelős**: Dr. Lakos László jegyző

**Határidő**: 2022. augusztus 1.

IV. NAPIRENDI PONT

**Oláh István polgármester**

Negyedik napirendi pontunk az Étteremüzemeltető Kft. díjemelési javaslatának megtárgyalása a Perkátai Általános Művelődési Központ Bölcsőde gyermekétkeztetésére vonatkozóan a 2022/2023. nevelési évben. Mondhatom, hogy elég szép áremelkedés van, viszont a bölcsődei gyermekétkeztetésnek nagyon szigorú előírásoknak kell megfelelnie és ebből kifolyólag nem tudnánk máshonnan biztosítani a gyermekek számára ételt akár olcsóbban. Valakinek esetleg kérdése, javaslata?

**Szőke Imre Andor képviselő**

Eddig is mi szállítottuk be a bölcsődébe az élelmet? Mert most úgy van, hogy nekünk kell majd beszállítani.

**Oláh István polgármester**

Én úgy tudom, hogy a beszállítás ugyan úgy van, mint eddig. Nem mi szállítottuk be, hanem ők hozták.

**Szőke Imre Andor képviselő**

A szerződésben az áll, hogy az ételeknek a megrendelő intézményeibe való szállítása a megrendelő feladata és költsége. Tehát a szállítási költség még pluszban rá fog menni a gyermekek élelmezési összegére.

**Oláh István polgármester**

A szállítási díjról külön szerződés van, melynek díja naponta 5 000 Ft. Felkeresem majd az intézményvezetőt. Nem javaslom elfogadásra, csak azért sem, mert benne van az, hogy mi vállaljuk a szállítást.

**Kis József képviselő**

Itt a drasztikus üzemanyag árak miatt nem biztos, hogy ki tudnánk nekik fizetni, mert valószínű 5 000 Ft/nap összegben nem szállítanák ki. Nyilván a gyermekétkeztetéshez tartotó élelmezési összeget el lehet fogadni. Erről a szállításról nem tudom mit gondoltok. Hogyha elfogadjuk, akkor autót és megfelelő személyzetet kell biztosítanunk minden nap.

**Szőke Imre Andor képviselő**

Ebből az összegből tudunk áthárítani a szülőkre? Vagy egyáltalán hárítunk át?

**Oláh István polgármester**

Holnapi nap folyamán jönnek hozzám reggel a bölcsőde és az óvoda vezetői. Leülünk majd számolni az összegekkel. Én nagyon sok települést és várost megnéztem, hogy hol hogyan működik a szociális étkeztetés díjazása, milyen kiskapuk vannak. Sokan hivatkoznak a gondozási díjra, úgymond ez is egy kiskapu. A saját költségünk az étkeztetésben 20 000 000 Ft/félév. Csak félévi összeget merek mondani, de előreláthatólag ez az összeg év végére 40 000 000 Ft-ra emelkedik, viszont nagyjából ez az összeg is volt benne a költségvetésünkben. Az óvodánál van a legnagyobb probléma. Ott összesen 113 gyermek van, körülbelül 10 gyermek szülei fizetnek az étkezésért. Jegyző úr segítségével megoldásokat fogok keresni. Megkeresem még más települések jegyzőit, polgármestereit, hogy ő náluk hogyan működnek ezek a sávalapok a jövedelemmel kapcsolatban, hogy az ingyenes étkezők létszámából csökkenteni tudjunk, mert azt nem hiszem el, hogy mindenki rászorul a 100%-os ingyenes étkeztetésre. Javaslatotok? Elfogadjuk most csak az étkeztetési díjakat és akkor külön érdeklődünk a szállítási díjakról? Hogy legyen?

**Kis József képviselő**

Én azt javaslom, hogy fogadjuk el az étkeztetésre vonatkozó szerződést és a szállítási díjakat pedig majd felül kell vizsgálnunk.

**Oláh István polgármester**

Igen, az étkeztetési szerződést mindenképpen el kell fogadnunk. Én arra gondoltam, hogy megkeressük a szállítót és kérünk tőle egy árajánlatot, hogy 2023. augusztusig mennyiért szállítaná.

**Áldott Richárd István képviselő**

Az Eurest-nél külsős szállítmányozó cég van, vagy az Eurest-nek van saját szállítmányozó cége? Ezt tudjátok?

**Oláh István polgármester**

Ezt ők tudnák megmondani. Azt tudom, hogy külön van számlázva a szállítási díj.

**Kis József képviselő**

A dunaújvárosi iskolákban, intézményekben is valamelyik saját maga szállítja, de van, aki velük szállíttatja. Onnan tudom, hogy a testvérem ott dolgozott 10 évig. Tehát teljesen vegyes az étel kiszállítás.

**Oláh István polgármester**

Valakinek kérdése, hozzászólása? Amennyiben nincs, javaslom elfogadni az Eurest Étteremüzemeltető Kft. bölcsődei gyermekétkeztetési összegét, melynek nettó szolgáltatási díja 2027 Ft/fő/nap. Aki ezzel egyetért, kérem, kézfelemeléssel jelezze.

**A jelen lévő 7 képviselő-testületi tag 7 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**175/2022. (VIII. 1.) határozata**

**Az Eurest Étteremüzemeltető Kft. bölcsődei gyermekétkeztetési díjáról**

Perkáta Nagyközség Önkormányzata Képviselő-testülete úgy határozott, hogy az Eurest Étteremüzemeltető Kft. Perkátai Általános Művelődési Központ Bölcsődei gyermekétkeztetés a 2022/2023. nevelési évre vonatkozó 2027 Ft/fő/nap nettó szolgáltatási díj árajánlatát elfogadja.

**Felelős**: Oláh István polgármester

**Határidő**: 2022. augusztus 1.

V. NAPIRENDI PONT

**Oláh István polgármester**

Ötödik napirendi pontunk a ,,TOP\_PLUSZ-2.1.1-21-FE1-Önkormányzati épületek energetikai korszerűsítése Perkátán” projekthez szükséges éghajlatváltozási reziliencia vizsgálatra beérkezett árajánlatainak kiválasztása. Itt a faluházról, valamint a gyógyszertári szolgálati lakásokról van szó. Folyamatban van a tervezése, amiről már a testület is döntött. A pályázati összegből ez kifizethető, nem kell előre kifizetnünk. Ez az összeg már megvan a kincstári számlánkon, hogyha ez teljesül akkor onnan lehívható az összeg és kifizethető. Nem tudom, hogy néztétek-e az ajánlatokat. Tudjuk azt, hogy mindig a legolcsóbb ajánlatot kell elfogadni.

**Szőke Imre Andor képviselő**

Nem kell, csak azt érdemes elfogadni.

**Kis József képviselő**

Érdekesek különben a pályázatok az én szemszögemből, de nyilván, mivel ez nem nekünk fáj anyagilag. Azt gondolom, hogy nem releváns, de azért érdemes átnézni Szilasi Jánost, aki egyéni vállalkozóként adta be pályázatát. Nyilván a legolcsóbb árajánlatot kell elfogadnunk szerintem is.

**Szőke Imre Andor képviselő**

Amennyiben elköltjük ezt az összeget és nem fogunk tudni kijönni abból az összegből, ami a számlán van, akkor nem kell visszafizetnünk?

**Oláh István polgármester**

Elméletileg régebben, amikor ez a pályázat készült, 40-50% tartalék volt beletéve, amit ők beleszámoltak. Valakinek esetleg még kérdése, hozzászólása? Amennyiben nincs, javaslom elfogadásra az ENVIPROG GROUP Kft. ajánlattevő árajánlatát melynek összege bruttó 127 000 Ft. Aki ezzel egyetért, kérem, kézfelemeléssel jelezze.

**A jelen lévő 7 képviselő-testületi tag 7 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**175/2022. (VIII. 1.) határozata**

**,,TOP\_PLUSZ-2.1.1-21-FE1-Önkormányzati épületek energetikai korszerűsítése Perkátán” projekthez szükséges éghajlatváltozási reziliencia vizsgálat elkészítése érdekében bekért árajánlatok eredményéről**

Perkáta Nagyközség Önkormányzata Képviselő-testülete ,,TOP\_PLUSZ-2.1.1-21-FE1-Önkormányzati épületek energetikai korszerűsítése Perkátán” projekthez szükséges éghajlatváltozási reziliencia vizsgálat elkészítésére benyújtott alábbi ajánlatokat érvényesnek nyilvánítja:

1. ENVIPROG GROUP Kft. 8000 Székesfehérvár, Honvéd utca 3/A.
2. EnviroChem 2000 Bt. 8000 Székesfehérvár, Tolnai utca 40. 9. em. 27.
3. Szilasi János egyéni vállalkozó 9024 Győr, Cuha utca 25. 3/8.

A Képviselő-testület a benyújtott árajánlatokkal kapcsolatos összegezés tervezetét az előterjesztés mellékletét képező tartalommal elfogadja és nyertes ajánlattevőnek az

**ENVIPROG GROUP Kft-t** (8000 Székesfehérvár, Honvéd utca 3/A.) választja nettó 100 000 Ft + ÁFA (27 000 Ft), azaz bruttó 127 000 Ft áron.

A Képviselő-testület felhatalmazza a polgármestert a nyertes ajánlattevővel történő vállalkozási szerződés megkötésére.

**Felelős**: Oláh István polgármester

**Határidő**: 2022. augusztus 1.

VI. NAPIRENDI PONT

**Oláh István polgármester**

Hatodik napirendi pontunk a Szervezési és Működési Szabályzat szóló 90/2019. (V.23.) számú Képviselő-testületi határozat módosításának megtárgyalása. Megkérném jegyző urat, hogy a módosítással kapcsolatban tájékoztassa a Képviselő-testület.

**Dr. Lakos László jegyző**

Kiírtunk egy aljegyzői pályázatot. Aki pályázni szeretne erre a munkakörre valamikor Dunaújváros jegyzője volt. Most jelenleg az oktatási hivatalban dolgozik és úgy érzi, hogy nem a helyén van. Elmondása szerint tetszene neki az aljegyzői munkakör, de ahhoz, hogy fel tudjam venni, módosítanunk kell a Szervezési és Működési Szabályzatunkat, mert abban nincsen aljegyző. Valamikor volt, de aztán mivel nem kötelező, kivettük.

**Kis József képviselő**

Klaudia nem aljegyző volt?

**Dr. Lakos László jegyző**

De igen, aljegyző volt, Miután elment, kivettük a Szervezési és Működési Szabályzatunkból az aljegyzőt, mert nem kötelező.

**Kis József képviselő**

Bele fér a költségvetésbe?

**Dr. Lakos László jegyző**

Igen, mert annyira felhasználatlan az idei keretünk. Annyit kell tudni, hogy az aljegyző bére is hasonló, mint az alpolgármester bére, abból a szempontból, hogy az aljegyző bére sem érheti el a jegyző bérét.

**Oláh István polgármester**

Aki egyetért a Szervezési és Működési Szabályzat elfogadásáról szóló 90/2019. (V.23.) számú testületi határozat módosításával, kérem, kézfelemeléssel jelezze.

**A jelen lévő 7 képviselő-testületi tag 7 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**176/2022. (VIII. 1.) határozata**

**A Perkátai Polgármesteri Hivatal Szervezeti és Működési Szabályzatának módosításáról**

Perkáta Nagyközség Önkormányzata Képviselő-testülete a Perkátai Polgármesteri Hivatal Szervezeti és Működési Szabályzatának elfogadásáról szóló 90/2019. (V.23.) számú határozatot az alábbiak szerint módosítja:

1. A Perkátai Polgármesteri Hivatal Szervezeti és Működési Szabályzatának (a továbbiakban: SZMSZ) II. fejezet 1. pontja az alábbiak szerint módosul:

**1. Szervezeti felállás, beosztás és létszám:**

**Kinevezett vezető:** 1 fő jegyző, 1 fő aljegyző

**Köztisztviselő:** 9 fő

**Igazgatási területen:** 3 fő

3 fő igazgatási ügyintéző

**Adózás területén:** 2 fő

2 fő pénzügyi ügyintéző

**Gazdálkodás területén:** 4 fő

1 fő gazdasági vezető

3 fő számviteli ügyintéző

2. Az SZMSZ V. fejezete az alábbiak szerint módosul:

**V. VAGYONNYILATKOZAT TÉTELI KÖTELEZETTSÉG**

Az egyes vagyonnyilatkozat-tételi kötelezettségekről szóló 2007. évi CLII. törvény (a továbbiakban: Vnytv.) 3. § (1) bekezdés c) pontja és az 5. § (1) bekezdés cb) pontja alapján vagyonnyilatkozat-tételre kötelezett kétévente

* a jegyző,
* aljegyző
* a gazdasági vezető.

A módosításokkal egységes szerkezetbe foglalt SZMSZ a határozat mellékletét képezi.

**Felelős**: Oláh István polgármester

**Határidő**: 2022. augusztus 1.

VII. NAPIRENDI PONT

**Oláh István polgármester**

Hetedik napirendi pontunk az egyebek. Képviselőknek lenne kérdésük, hozzászólásuk az egyebek napirendi pontban?

**Szőke Imre Andor képviselő**

Én érdeklődni szeretnék, hogy nem gondoltad át az interneten való közvetítést a Képviselő-testületi ülésekről?

**Oláh István polgármester**

Sokat gondolkoztam rajta. Beszéltem már egy pár lakossal, akik nem tartanak igényt erre és nem is tartják fontosnak. Megmondom őszintén, én sem tartom annak, annyira nem támogatom. Lehetne élő közvetítés, de ahhoz olyan technikai felszereléseket szeretnék, ahol élvezhető legyen a hang is és a képminőség. Akár javaslat is lehet róla mert nem rajtam múlik, úgyis közösen döntünk, de én akkor sem fogom támogatni.

**Kis József képviselő**

Ha megosszuk, nem feltétlen jó dolog.

**Dr. Lakos László jegyző**

Minden képviselő készíthet magánfelvételt saját felhasználásra.

**Kis József képviselő**

Én sem javaslom, mert igazából ez sem ingyen van.

**Oláh István polgármester**

Visszatérve a kép és hangminőségre. Az a minőség, ami fent volt, nem ért annyit, amennyit kifizettünk érte.

**Szőke Imre Andor képviselő**

Nem a képminőséggel volt a legnagyobb probléma, hanem a hanggal. Azt a megrendelőnek kellett volna rendezni, úgy, hogy szólni nekik arról, hogy nem jó a képminőség és a hang sem, így ez nem kell nekünk. Szerintem a honlap is nagyon el van maradva. Nem naprakész.

**Oláh István polgármester**

Mostanában azt merem mondani, hogy amit helyben fel tudunk tenni, azzal nincs probléma. Amit viszont már el kell küldenünk, azzal már probléma van. Javaslatot lehet tenni. Nem tudom mennyibe kerülne, hogyha valaki egy új honlapot üzemeltetne nekünk. Utána kell járnunk.

**Szőke Imre Andor képviselő**

ATM ügyében sikerült valamit intézni? Beszéltünk telefonon, hogy nem működik.

**Oláh István polgármester**

Jeleztem már feléjük. Ma telefonáltam nekik mert múlthéten már keresett az üzletkötő, hogy mi a helyzet a szerződéssel. Mondtam nekik, vissza lett küldve aláírva. Körülbelül 2-3 hete probléma van az ATM-el, egyszer voltak kint azóta azt tudom, láttam, de utána másnapra megint nem működött.

**Szőke Imre Andor képviselő**

Annyi pénzt raknak bele, hogy két nap múlva elfogy. Körülbelül egy hetet kell mindig várni, mire újra lesz benne pénz.

**Oláh István polgármester**

Én jeleztem a mai nap folyamán is, hogy ezzel probléma van. A héten megyek át Szabadegyházára polgármester asszonyhoz beszélni, mert ők is tettek ki egy automatát és úgy tudom náluk is ugyan ez az ATM van, mint nálunk. Beszélni szeretnék vele még a díjakról, hogy náluk mennyiért van az automata letelepítve. Én szeretnék ide még kihelyeztetni legalább egy OTP-set vagy egy K&H-sat. Ha valakinek van ismerettsége, kapcsolata hozzá akkor szívesen várom.

**Kis József képviselő**

Bankfüggetlen automaták is vannak.

**Oláh István polgármester**

Ez az automata is az.

**Kis József képviselő**

Én úgy látom, mióta elkészült, hogy egy hatalmas előrelépés, viszont azóta folyamatosak a problémák.

**Szőke Imre Andor képviselő**

A pénzforgalommal van a legnagyobb probléma, hogy nem töltik.

**Kis József képviselő**

Nagyon szűk a felvételi lehetőség, árban sem a legbarátibb nekünk. Itt a szolgáltatás minősége, ami feltétlen problémás és ez abszolút nem kényelmes a perkátai lakosoknak, hogyha vasárnap délután nem tud kivenni pénzt.

**Oláh István polgármester**

Mindig hónap elején vannak ezek a problémák. Az automatára van kereslet, szükséges a perkátai lakosok számára. Ha van valakinek javaslata, és árban is megfelelő lenne nekünk akkor bármikor dönthetünk róla, mivel határozatlan idejű szerződésünk van a mostani automata üzemeltetőjével. Valakinek még hozzászólása, javaslata?

**Dr. Lakos László jegyző**

Tisztel Képviselő-testület!

Általában nem szoktam reagálni a Polgármesteri Hivatallal vagy a személyemmel kapcsolatos facebookos bejegyzésekre. Most mégis úgy éreztem, hogy szót kell kérnem, mert Szőke Imre a választási kampányban ismét megfeledkezett arról, hogy a jegyző szakember, nem pedig politikai szereplő, a Hivatalt és köztisztviselőit a polgármesteri tisztségért folytatott küzdelemben sem szokás támadni, mert az alkalmas lehet az önkormányzat szerveivel kapcsolatom közbizalom meggyengítésére.

Szőke Imre a nettó hazugságoktól, csúsztatásoktól és tévedésektől sem mentes facebookos bejegyzésében, kérdéseknek álcázott nemtelen támadást intézett képviselőtársai és személyem ellen is.

Azok a kérdések azonban, amelyekre állítólag a válaszokat keresi, csakis olyan ember fejében fogalmazódnak meg, aki rosszindulatot, sumákságot, tisztességtelenséget vizionál mások tevékenysége, döntései mögött. Éppen ezért én is föltennék egy-két kérdést.

Vajon Szőke Imre is, mint általában mindenki, önmagából indul ki?

A választási eredmények tükrében nem gondolkodott el azon, hogy a település érdekében le kellene mondania a képviselői mandátumáról?

Irományában farizeus módon összefogást hirdet mindenkivel, többek között a régi képviselőkkel is. Amikor azonban együtt ült velük a testületben, őket ugyanúgy támadta, mint a jelenlegi testület tagjait. Én már akkor itt voltam és jól emlékezem erre, miként arra is ahogy 2020. szeptemberében Somogyi Balázst mocskolta. A mai napig látható a Facebook oldalán.

Ismétlődő választási kudarcai alapján még mindig nem sikerült megértenie, hogy a választópolgárok többsége nem fogékony erre a stílusra és nem támogatja a személyét?

Perkáta fejlődése az előző polgármester lemondása után egy időre megtorpant, mostanra azonban a különböző érdekcsoportok összefogásával, valamint kormányzati segítséggel sikerült újraindítani. Bebizonyosodott, hogy a valódi együttműködés a továbblépés kulcsa, illetve záloga. Nincs helye a megosztó, folyton valami csalárdságot feltételező, kötözködésnek. Ezen véleményüket a választók is világosan kifejezésre juttatták. Mindenkinek elege van már a sárdobálásból.

Én pedig kikérem magamnak, hogy Szőke Imre megkérdőjelezi a tisztességességemet. Éppen ő, aki büszke rá, hogy eltiltották a cégvezetéstől. Amikor az előző testületi ülés után kifejezésre juttattam ezzel kapcsolatos felháborodásomat, Szőke Imre ahelyett, hogy elnézést kért volna, kultúremberhez és képviselőhöz méltatlan útszéli, trágár sértegetéssel válaszolt.

A következő mondatokat a Magyar Nemzetből idézem.

„Jobb korokban egy ilyen sértést általában párbaj követett. Ám hitvány időket élünk, amelyekben a legbecstelenebb senkik következmény nélkül gyalázhatják azokat, akiknek a cipőtalpáig sem érnek föl. Meg aztán erősen valószínű, hogy egy” efféle alakot „az ántivilágban párbajképtelennek tekintettek volna.”

Van azonban egy latin mondás, amely párbaj nélkül is frappánsan helyre teszi az ilyen embereket. Igy hangzik: „a malis vituperari laus est” (a rosszindulatúak gyalázkodása dicséretnek számít).

**Oláh István polgármester**

Rendben, köszönöm. A Képviselőtől kérdezem, hogy az egyebek napirendi pontban lenne hozzászólásuk, kérdésük? Ha nincs, akkor az ülést bezárom.

**Több hozzászólás nem hangzott el, Oláh István polgármester a testületi ülést 19:04 perckor bezárta.**

**Oláh István Dr. Lakos László**

**polgármester jegyző**

**Jegyzőkönyv-hitelesítők:**

**Sarok Mihály Bölcskei-Csősz Nikolett**

**képviselő képviselő**